b'\n_START_ARTICLE_\nNew Haven (Connecticut)\n_START_SECTION_\nHistorie\n_START_PARAGRAPH_\nF\xc3\xb8r europeernes ankomst bodde indianere fra stammen Quinnipiac i spredte landsbyer rundt den n\xc3\xa5v\xc3\xa6rende havnen. Nederlenderen Adriaen Block var 1614 den f\xc3\xb8rste europeeren som bes\xc3\xb8kte omr\xc3\xa5det. I april 1636 kom rundt 500 engelske puritanere under ledelse av Theophilus Eaton og den geistlige John Davenport hit, i h\xc3\xa5p om \xc3\xa5 finne bedre levek\xc3\xa5r enn de hadde hatt i Massachusetts. I 1640 ble bosetningens navn endret fra Quinnipiac til Newhaven. Da det f\xc3\xb8rste skipet kolonistene sendte hjem til Storbritannia fullastet med lokale varer ikke ankom bestemmelsesstedet, fikk kolonien en knekk. Det var en grunn til at Boston og New Amsterdam ble ansett som bedre kolonier og tiltrakk seg en vekst som kanskje ellers ville ha kommet i New Haven._NEWLINE_I 1664 ble New Haven etter britisk p\xc3\xa5trykk del av kolonien Connecticut. Enn\xc3\xa5 i 1718 hadde byen et landlig preg. Det endret seg da Yale University bestemte seg for \xc3\xa5 forlate Old Saybrook lenger \xc3\xb8st i staten og flytte til New Haven._NEWLINE_Under den amerikanske revolusjon hadde New Haven ca. 3\xc2\xa0500 innbyggere og var et arnested for revolusjon\xc3\xa6re ideer. Det f\xc3\xb8rte til at britene besatte byen._NEWLINE_New Haven er f\xc3\xb8deby til USAs president George W. Bush, skj\xc3\xb8nt han vokste opp i Texas. P\xc3\xa5 1960-tallet kom han imidlertid tilbake og studerte fire \xc3\xa5r p\xc3\xa5 Yale.\n_START_SECTION_\nKommunikasjon\n_START_PARAGRAPH_\nByen har flere jernbanestasjoner som trafikkeres av jernbaneselskapene Amtrak og Metro North med linjer til New York City, Boston og Springfield. Motorveiene Interstate 95 og Interstate 91 gir rask adkomst til blant annet New York. Byen har ogs\xc3\xa5 flyplassen Tweed-New Haven Airport.\n_START_SECTION_\nH\xc3\xb8yere utdannelse\n_START_PARAGRAPH_\nYale University i byens Downtown er byens fremste kjennemerke og dens st\xc3\xb8rste arbeidsgiver. Men New Haven er ogs\xc3\xa5 hjem for andre l\xc3\xa6resteder for h\xc3\xb8yere utdannelse, som Southern Connecticut State University og Albertus Magnus College. University of New Haven har sin campus rett utenfor bygrensen, i nabobyen West Haven. Nord for byen, i Hamden og North Haven, ligger Quinnipiac University. New Haven har ogs\xc3\xa5 Gateway Community College, som ligger i Long Wharf-distriktet.\n_START_SECTION_\nArkitektur\n_START_PARAGRAPH_\nNew Haven har v\xc3\xa6rt hjem til en rekke ledende arkitekter og arkitektfirmaer, og byen har byggverk fra mange epoker. Yale School of Architecture har bidratt til dette.'